‘Van parlement tot hof’ oor SkolewetArgieffoto. (Foto: Megan Swart/Maroela Media) Beplande wysigings aan die Skolewet is niks anders as die ANC se haatveldtog teen Afrikaanse skole nie. Só het die burgerregteorganisasie AfriForum gesê in reaksie op beplande wysigings aan die Skolewet wat verlede week aan die portefeuljekomitee vir onderwys voorgelê is. Daarom, sê die organisasie, sal hy alles in die stryd werp om die toekoms van Afrikaans en Afrikaanse skole te verseker. Die wetsontwerp beoog om die provinsiale onderwysdepartement die reg te gee om oor skole se taal en toelatingsbeleide te besluit, eerder as skole se beheerliggame. Die DA het hom reeds sterk teen die wysigings uitgespreek en gesê dit kom neer op ŉ staatsgreep teen ouers. “Die wetsontwerp het ’n aanloop van meer as vyf jaar en is in die verlede oorweldigend teengestaan met openbare reaksie en regsmenings daarteen. Desondanks maak dit nou weer ’n verskyning,” het Alana Bailey, AfriForum se hoof van kultuursake, Sondag gesê. “Die rede hiervoor is duidelik – die departement van basiese onderwys wil steeds meer mag in eie hande sentreer, en dan spesifiek die Afrikaanse gemeenskap van hulle reg tot onderrig in Afrikaans ontneem.” Dr. Dirk Hermann, hoof van die vakbond Solidariteit, sê dié soort sentralisering van mag is niks minder as staatskaping van kinders en skole nie. “Hierdie gaan op die moeder van alle gevegte uitloop. “[Panyaza] Lesufi, wat verantwoordelik is vir honderde miljoene rand se onreëlmatige Covid-kontrakte, kan nie oor die taal van my kind besluit nie. Hy was verantwoordelik om kinders se geld te plunder en kan nie nou hul taal en gehalte van onderwys plunder nie,” het Hermann gesê met verwysing na die Gautengse LUR vir onderwys. Hy sê Solidariteit, Solidariteit Skoleondersteuningsentrum (SOS) en AfriForum het reeds aan die parlementêre proses deelgeneem. “Ons regspanne is reg om hof toe te gaan. As die regering ons kinders se onderwys wil kaap, sal ons alles doen wat ons moet doen. Parlement toe, hof toe en strate toe as dit moet. My kinders is nie staatskinders nie. Ons as ouers moet opstaan en saamstaan.” Bailey sê dit is duidelik kinders se belange en toekoms word weer eens ’n speelbal in die hande van die magsbehepte staat. “AfriForum sal alle middele tot ons beskikking aanwend om te sorg dat die toekoms van Afrikaans, Afrikaanse skole en Afrikaanse kinders teen hierdie haatgedrewe aanslag beskerm word.”